  Виталий Пронин Туннэ, 3-тӥ южтолэзе, Ижысь Эшъяськон юртэ вуизы Приволжск федерал округысь ог 300 пала визьнодасьёс. Татын соос асьсэ ужан амалъёссы сярысь мадизы. Форумын вераськизы 4 пӧртэм удысъёсъя  - ужбергатон, мерлыко улон, дышетон но производство.  Форумез сӥё-дано усьтон дыръя визьнодасьёслы вазиськиз Удмуртилэн Тӧроез Александр Бречалов, веран кылзэ ыстӥз Приволжск федерал округъя Россиысь Президентлэн оскем муртэз Михаил Бабич но мукетъёсыз.Александр Владимирович тодаз вайиз, кызьы политикае вуэмез бере солы визь-кенеш сётъяз Вячеслав Викторович Володин, соку политик Россилэн Президентэзлэн администрацияз ужаз. Соин ик визьнодась егитъёслы гинэ кулэ ӧвӧл, со мед луоз котькыӵе арлыдъем адямиослэн, сӥзиз Александр Владимирович.Уж мынӥз 4 ӧръя: ужбергатон, мерлыко улон, дышетон но производство. Предприятиос, ужбергатӥсьёс, дышетон юртъёс мадиськизы, кызьы соос визьнодасьёсын ужало. Кылсярысь, Казаньысь вертолёт лэсьтонъя завод школаын дышетскисьёс понна экскурсиос радъялля, юн кусып возе институтъёсын, вертолёт лэсьтонъя удысэ вамыштэм студентъёсты дышето заводысь ужасьёс, практиказэс но студентъёс заводын ортчо. Озьы, тырмыт тодон-валан басьтэмзы бере, вуоно инженеръёс, мастеръёс татчы ужзэс тодыса лыкто ни.Форум азьланьтӥське на. Та дырлы йылпумъянъёс лэсьтӥсько, котькуд удысысь визьнодасьёсын ужась тужгес устоосыз предприятиос но огазеяськонъёс дуно кузьымъёсын пусъемын луозы.Мария Векшина    